Kristian Jensen (V), 2002-02-01:
Jeg er glad for, at hr. Kristian Thulesen Dahl gik op og stillede mig det samme spørgsmål, som han stillede i første omgang, for jeg indrømmer, at jeg ikke fik svaret på det.
Vi har i Venstre lod og del i satspuljemidlerne, og vi har ikke hverken før eller under valgkampen givet til kende, at vi ønsker satspuljeforliget ophævet.
Derfor står vi ved det, og vi ønsker fortsat at stå ved det, indtil et eller flere partier ønsker at ophæve det.
Men jeg forudser ikke, at det vil blive partiet Venstre, der vil gøre det.
Som sagt, det må tiden vise.
Vi har ikke opsagt det og står derfor naturligvis ved det.
Til fru Karen Jespersen: Det første spørgsmål, fru Karen Jespersen stillede mig, var, om jeg ikke kunne bekræfte, at der ikke er - og jeg tror, jeg citerer rigtigt - én eneste ny krone i de 140 mio. kr., jeg sagde der skulle bruges.
Og der er svaret: Det kan jeg ikke bekræfte, for det ville selvfølgelig være forkert.
De 120 mio. kr., ja, det er de frie satspuljemidler, de 20 mio. kr. er de ekstra.
Så derfor var fru Karen Jespersens første konklusion naturligvis forkert og det, jeg sagde, naturligvis rigtigt.
Så er det også rigtigt, at vores udspil er, at de midler, der er til rådighed, skal gå til de mest udsatte grupper.
Hvis fru Karen Jespersen mener, at de ikke skal gå til de mest udsatte grupper, hvis fru Karen Jespersen mener, at pengene skal bruges til andre, så må vi tage det med i forhandlingerne eller gerne høre det fra fru Karen Jespersen her fra Folketingets talerstol.
Jeg siger bare, at vores udlægning, vores udspil fra regeringens side bliver, at de midler fra satspuljen og de nye midler gives til de mest udsatte grupper.
Til hr. Morten Helveg Petersen: Så er det rigtigt, at der i år så at sige er en form for mellemår, hvor vi forsøger at samle de midler, der bruges til sektorforskningsinstitutionerne, til universiteterne, til øvrige forskningsinstitutioner for at finde ud af, hvordan pengene bruges bedst muligt.
Det er så ting, vi vil fremlægge forslag om, allerede når vi præsenterer regeringens finanslovforslag i august måned næste år, hvor forslaget for 2003 er med.
Jeg vil sige, at i den konkurrenceevnepakke, der ligger, er der styrkelse af erhvervslivets samarbejde med universiteterne, som også på deres beskedne område vil være med til at styrke området.
Til hr. Aage Frandsen må jeg sige: I Venstres finanslovoplæg fra september måned 2001, står der, at vi vil gennemføre en effektiviseringsgevinst, indregne en besparelse på statens budget på 1 mia. og 50 mio. kr.
Det er næsten krone for krone af den effektiviseringsgevinst, der bliver gennemført.
Finanslovforslaget er godt nok kun på 1 mia. og ikke 1 mia. og 50 mio. kr. Med hensyn til UMTS-pengene har hr. Aage Frandsen
naturligvis ret.
Det er fælles penge, det er penge, som vi skal forhandle om.
Men hr. Aage Frandsen ved lige så godt som jeg, at i tilfælde af at hr. Aage Frandsen og jeg ikke kan blive enige om at bruge midlerne, så vil midlerne gå til nedbringelse af statens gæld.
Og så må regeringen og regeringspartierne jo diskutere, på hvilken måde statens overskud så skal bruges andre steder.
Til hr. Thomas Adelskov må jeg sige: Hr. Thomas Adelskov lyder mere og mere som en knækket grammofonplade, der kører i samme rille uden at bidrage med noget nyt til debatten.
Jeg har sagt både i går og i dag, at det, hr. Anders Fogh Rasmussen siger, naturligvis står til troende.
Det er også sådan, at når vi kigger på det, som vi har sagt i Venstre, så bliver der gennemført en effektiviseringsgevinst, som jeg nævnte tidligere, og der bliver tilført ekstra midler til handelsskolerne, præcis som der er lovet, præcis som hr. Thomas Adelskov kunne læse i Venstres oplæg til finanslovforhandlinger fra sidste år, hvis hr. Thomas Adelskov ellers har læst det.
Hr. Jens Peter Vernersen mener ikke, vi giver meget for den lille mand.
Jeg må sige: Jeg har ikke meget tilovers for hr. Jens Peter Vernersens måde at argumentere på.
Men det var jo planen.
Der lå nye, grønne afgifter på 1,2 mia., som vi har forhindret ved at feje den tidligere regerings finanslovforslag af bordet.
Det er jeg sikker på at mange, også den lille mand, er ganske glade for.